讀後漢逸人傳二首
子陵沒已久，讀史思其賢。誰謂潁陽人，千秋如比肩。嘗聞漢皇帝，曾是曠周旋。名位苟無心，對君猶可眠。東過富春渚，樂此佳山川。夜臥松下月，朝看江上煙。釣時如有待，釣罷應忘筌。生事在林壑，悠悠經暮年。於今七裡瀨，遺跡尚依然。高臺竟寂寞，流水空潺湲。龐公南郡人，家在襄陽裡。何處偏來往，襄陽東陂是。誓將業田種，終得保妻子。何言二千石，乃欲勸吾仕。鸛鵲巢茂林，黿鼉穴深水。萬物從所欲，吾心亦如此。不見鹿門山，朝朝白雲起。採藥複採樵，優遊終暮齒。